google/wiki40b huggingface dataset:
Bitka o Mogadišo (2006)

Boj

Podľa BBC došlo k prvým zrážkam už 24. marca, pričom malo ísť o najhoršie boje za posledné roky. Podľa odhadov si vyžiadali takmer sedemdesiat obetí. V máji sa zintenzívnili boje, pričom islamisti ovládli 80 % rozlohy hlavného mesta. 4. júna radikáli obsadili mesto Balad bránené milíciami lojálnymi Musa Sudi Yalahowovi. Boje si do 5. júna vyžiadali okolo 350 obetí, zväčša civilistov.
V ten istý deň somálsky premiér Ali Mohamed Gedi odvolal štyroch ministrov (medzi nimi aj Yalahowa), ktorí trvali na pokračovaní v boji. Zároveň pozval radikálov na mierové rokovania. Nasledujúci deň vedúci klerik ICU šejk Šaríf Šajch Ahmad (Shariif Sheekh Axmed) ohlásil prostredníctvom rozhlasu, že ICU získali kontrolu nad mestom.
Krátko po páde mesta došlo k dvom väčším zhromaždeniam. Príslušníci najväčšieho klanu v meste Abgals v severnej časti mesta vyzývali ICU aby opustili mesto. Zhromaždenia sa zúčastnilo okolo 3 000 ľudí. Naopak, druhé zhromaždenie asi 500 ľudí vyjadrovalo podporu ICU.
Zvyšné sily APRCT sa sústredili v meste Jowhaar. Po ôsmich dňoch 14. júna zaútočili islamisti aj na toto mesto a obsadili ho. Následne premiér Gedi požiadal Africkú úniu o vyslanie mierových jednotiek.

Podpora ARPCT

Americká pomoc ARPCT nestačila na zvrátenie priebehu bitky. Plán podpory bol kritizovaný aj niekoľkými americkými predstaviteľmi. Medzi nimi bol aj Michael Zorick, americký politický zriadenec pre Somálsko. Ten bol po svojej kritike financovania klanových lídrov preložený do Čadu.
7. júna po stretnutí s americkým prezidentom Georgeom W. Bushom a ministerkou zahraničných vecí Condoleezou Riceovou sa ku kritike pridal aj konžský prezident Denis Sassou-Nguesso, ktorý bol v tom čase aj hlavou Africkej únie.
Lussac-les-Châteaux

Poloha

Obec má rozlohu 28,06 km². Najvyšší bod je položený 148 m n. m. a najnižší bod 70 m n. m.

Obyvateľstvo

Počet obyvateľov obce je 2 334 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
El-Aaiún

El-Aaiún (arab. العيون‎ al-’Ujún, franc. Laâyoune) je neoficiálne hlavné mesto Západnej Sahary. Mesto obýva 184 000 obyvateľov (údaj k roku 2004).

Názov a história

Vžitý názov el-Aaiún je pôvodne španielskou transkripciou arabského názvu al-’Ujún, čo znamená Pramene. Mesto bolo založené roku 1932, keď tu boli objavené pramene podzemnej vody (podľa toho bolo aj pomenované).
Deweyho desatinné triedenie

Deweyho desatinné triedenie, skr. DDT (iné názvy: Deweyho desatinný systém, Deweyho desatinná sústava, angl. Dewey Decimal Classification – skr. DDC alebo Dewey Decimal System) je desatinný klasifikačný systém vytvorený Melvilom Deweym v 19. storočí, ktorý rozdeľuje celé spektrum ľudského poznania do 10 hlavných tried a tie na ďalšie podskupiny.
Prvý raz bol publikovaný v roku 1876. Patrí k najpoužívanejším systematickým klasifikáciám. Používajú ho najmä knižnice v anglicky hovoriacich krajinách.
Organizácia OCLC má v súčasnosti na systém licenciu a postupne ho upravuje. Posledné vydanie je z roku 2011.
Na Slovensku sa DDC priamo nepoužíva, používa sa jeho odvodená forma MDT (Medzinárodné desatinné triedenie), ktoré prešlo konkordanciou DDC na prispôsobenie európskym štandardom.
Každá hlavná trieda je ďalej rozdelená do desiatich podtried a každá podtrieda do desiatich oddielov. Každej knihe je pridelené Deweyho číslo v rozpätí 001 až 999 na základe jej témy.
Anthrópos (olympionik)

Anthrópos (starogr. Άνθρωπος – Anthrópos) bol olympijský víťaz v boxe v roku 456 pred Kr.
Meno olympijského víťaza Anthrópa (gr. človeka) je zaznamenané na papyruse (P. Oxy. 222), ktorý bol v roku 1897 objavený britskými archeológmi Bernardom Grenfellom a Arthurom Huntom na egyptskom nálezisku v Oxyrhynchu. Predná strana tohto papyrusu uvádza zoznam olympijských víťazov od 75. do 78. a od 81. do 83. olympijských hier. Anthrópos je na tomto značne poškodenom papyruse uvedený v deviatom riadku vpravo. Posledné dve písmená jeho mena a názov jeho domovskej krajiny na papyruse chýbajú (Άνθρωπ[ος]...  –  Anthróp[os]...).
Box (pygmé) sa stal olympijskou disciplínou na 23. hrách v roku 708 pred Kr. V starovekom Grécku mal box (pygmé) voľnejšie pravidlá. Dovoľovalo sa všetko okrem držania súpera, chmatov a úderov na pohlavné orgány. Boxer mal päste ovinuté remencami a zápasil vo vyhradenom priestore. Súboj trval tak dlho, kým sa neskončil pre jedného zo súperov víťazstvom.
Ján Gryllus

Životopis

Pochádzal z úradníckej rodiny. Maturoval na reálnom gymnáziu v Ružomberku. V rokoch 1921 – 1929 študoval na Českej vysokej škole technickej v Brne. Profesor (od 1. decembra 1937) a dočasný riaditeľ Strednej priemyselnej školy spojovej techniky v Banskej Bystrici (1939).
Kostol Sedembolestnej Panny Márie (Petržalka)

Okolie

Farský areál zahŕňa aj ihrisko na loptové hry. K farnosti patrí aj kaplnka v Nemocnici Svätého Cyrila a Metoda (Antolská). Kostolík sa nachádza v okolí peknej prírody (jazero Veľký Draždiak).
Zaujímavosťou je, že stojí vedľa supermarketu. Počas výstavby supermarketu sa zo strán farníkov kostola ozývali mnohé protesty. Nakoniec bola uzatvorená dohoda, že daný supermarket bude mávať cez nedele zatvorené.
La Couarde-sur-Mer

Poloha

Obec má rozlohu 8,8 km². Najvyšší bod je položený 17 m n. m. a najnižší bod 0 m n. m.

Obyvateľstvo

Počet obyvateľov obce je 1 248 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Marek Tvrdoň

Klubový hokej

Tvrdoň začínal s hokejom v Nitre. V sezóne 2008/2009 ako pätnásťročný zaznamenal v nitrianskom doraste päťdesiat gólov a 33 asistencií, celkovo 83 kanadských bodov (najlepší strelec ligy). Jeden zápas v tejto sezóne odohral aj ako junior.
V sezóne 2009/2010 hral za juniorské družstvo Nitry a ako šestnásťročný debutoval na konci novembra 2009 v Slovnaft Extralige, kedy nastúpil na sedem zápasov.
V roku 2010 si ho v CHL Import Drafte v prvom kole zvolil klub Vancouver Giants. Sezónu 2010/2011 tak začal v kanadskej juniorskej Western Hockey League. V drese Giants nastúpil len na 12 zápasov (6 + 5) po tom, čo musel podstúpiť operáciu ramena.
Bol draftovaný v roku 2011, kedy si ho Detroit Red Wings vybral z celkového 115. miesta. V nasledujúcej sezóne za Vancouver odohral 60 zápasov základnej časti (34 + 43) a 6 zápasov play-off (3 + 3).
V závere ročníka 2011/2012 ho povolali do mužstva AHL Grand Rapids Griffins, kde však nenastúpil na žiaden zápas. Začiatkom júla 2012 sa dohodol s Detroitom na nováčikovskom kontrakte.
V sezóne 2012/2013 nastúpil len na 18 zápasov (8 + 14), zvyšok vynechal kvôli zraneniu.
Génicourt

Poloha

Obec má rozlohu 6,44 km². Najvyšší bod je položený 106 m n. m. a najnižší bod 68 m n. m.

Obyvateľstvo

Počet obyvateľov obce je 496 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
The Pros and Cons of Hitch Hiking

O albume

Témou albumu sú sny muža o manželskej nevere počas krízy stredného veku. Tieto sny prebiehajú medzi 4:30 až 5:12 nad ránom.
Projekt The Pros and Cons of Hitch Hiking bol Watersom ponúknutý skupine Pink Floyd ako alternatíva k projektu The Wall. Členovia skupiny sa vtedy rozhodli pre The Wall. Jediným, kto považoval The Pros and Cons... za lepší bol vtedajší manažér Steve O’Rourke. Obidva menované nápady sa dajú považovať za Watersove osobné spovede, je teda logické, že tento album bol neskôr po rozpade skupiny vydaný ako jeho sólové dielo.
Grafickým dizajnom The Pros and Cons of Hitch Hiking bol znovu poverený karikaturista a ilustrátor Gerald Scarfe, ktorý je známy aj ako grafik projektu The Wall. Scarfe je autorom karikatúr členov skupiny použitých pre koncertnú šnúru a Rogerovej karikatúry dlhonosého psa menom Reg, hlavnej postavy premietanej počas vystúpení Pros and Cons of Hitch Hiking tour.
Predmetom sporu s niektorými feministickými skupinami bol holý zadok modelky Linzi Drew na obale albumu. Preto boli vydané edície (napr. pre Japonsko a USA) s cenzurovaným aj necenzurovaný obrázkom.
V roku 1984 sa vydal Roger Waters s Ericom Claptonom na koncertné turné po USA, ktoré boli všetky vypredané. Na začiatku koncertu hrali niekoľko skladieb z repertoáru skupiny Pink Floyd, v druhej polovici koncertu hrali skladby albumu The Pros and Cons of Hitch Hiking.
Ushuaia

Geografická poloha

Ushuaia sa často označuje ako najjužnejšie mesto zemegule (54° 48' južnej zemepisnej šírky). Toto je však spochybňované v Čile, kde je na juh od Ushuaie, na ostrove Navarino rybárska osada Puerto Williams. Puerto Williams má však asi iba okolo 2 000 obyvateľov a nemá mestskú infraštruktúru. Na tom istom ostrove, ešte ďalej na juh, je osada Puerto Toro, kde žije asi 100 osôb.

Podnebie

Podnebie v Ushuaie je chladné. Priemerná ročná teplota je 5,7°. Najchladnejším mesiacom v roku je júl s priemernými teplotami 1,5° a najteplejším január s teplotami v priemere 9,4°. Zrážky sú tu neveľké v priemere 524 mm ročne. Je to spôsobené geografickou polohou mesta v zrážkovom tieni za dosť vysokými horskými pásmami.
Lučivník

Lučivník je potok na strednom Liptove, v severnej časti okresu Liptovský Mikuláš. Je to pravostranný prítok Smrečianky, meria 2,8 km a je tokom IV. rádu.

Prameň

Tečie v Západných Tatrách, v časti Liptovské Tatry, kde pramení na južnom svahu Širokej (1 890 m n. m.) v nadmorskej výške približne 1 660 m n. m.
Garudimimus

Opis

Garudimimus bol pravdepodobne všežravý, asi 4 m dlhý pštrosovitý dinosaurus (Ornithomimosauria). Oproti neskorším, vývojovo vyspelejším pštrosovitým dinosaurom nebol tak dobre vybavený pre rýchly beh (mal relatívne kratšie zadné končatiny a celkovo bol robustnejší). Aj svalovina nôh bola zrejme horšie vyvinutá. Nohy mali štyri hlavné prsty a jeden zakrpatený prst po strane, u neskorších zástupcov už boli len tri. Hlava bola zakončená zahnutejším rypákom, než aký nachádzame u iných zástupcov skupiny a oči boli tiež relatívne väčšie.
Predtým sa objavoval názor, že tento dinosaurus mal na hlave výrazný roh. Neskôr sa však zistilo, že išlo iba o vyčnievajúcu lebečnú kosť.
Templin

Templin je mesto v nemeckej spolkovej krajine Brandenbursko s počtom obyvateľov 17 535 (2004). Jeho zemepisná poloha je 53°07' N 13°30' E a nadmorská výška 60 m.
Mesto bolo prvý raz spomenuté v toku 1270 („Templyn“).
Pulse (album, Pink Floyd)

Popis albumu a jeho história

Po vydaní štúdiového albumu The Division Bell sa skupina spoločne s doprovodnými hudobníkmi vydala na svoje posledné turné, ktoré prebiehalo od marca do októbra roka 1994. Live dvojalbum Pulse zachycuje podobu koncertov konaných v októbri 1994 v londýnskom Earls Court, kde bol obmenený set list: skupina počas druhej polovice koncertu odohrala celý album The Dark Side of the Moon, čo na iných vystúpeniach nebolo. Nahrávky jednotlivých skladieb ale pochádzajú z rôznych koncertov z celého turné v roku 1994.
Album Pulse obsahuje kompletnú live verziu albumu The Dark Side of the Moon. Zaujímavosťou je aj prítomnosť piesne „Astronomy Domine“, ktorú zložil bývalý gitarista a spevák skupiny Syd Barrett v roku 1967 a Pink Floyd ju od začiatku 70. rokov na koncertoch nehral. ďalej sa na Pulse okrem skladieb z aktuálneho albumu The Division Bell nachádzajú aj ďalšie piesne, predovšetkým známe hity z predchádzajúcich albumov.
Okrem CD (2CD) vyšiel Pulse i na LP (4LP) a MC (2MC). Vinylové platne a audiokazety obsahujú oproti CD naviac skladbu „One of These Days“ (zaradená za „Another Brick in the Wall, Part II“), kazety sú ešte doplnené skladbou „Soundscape“ (za „Run Like Hell“), ktorá bola hraná pred koncertom.
Booklet obsahuje mnoho fotografií z turné. Pôvodné vydanie Pulse malo na obale CD blikajúcu LED diódu zobrazujúcu tlkot srdca (skladba „Speak to Me“).
Spoločne s koncertným albumom vyšiel aj rovnomenný videozáznam.
Tabak (produkt)

Tabak je produkt z listov niektorých druhov rastlinného rodu tabak (Nicotiana), ktorá pochádza z Ameriky. Na výrobné účely sú vhodné iba dva druhy tabak virgínsky (Nicotiana tabbacum) a tabak sedliacky (Nicotiana rustica).
Obsahuje alkaloid nikotín. Pestuje sa hlavne k výrobe cigariet a cigár.

Výskyt

Tabak sa vyskytuje v oblastiach medzi 45° s.š. a 30 j.š., v 117 štátoch sveta, tabakové polia sú aj na Slovensku.

Pestovatelia

V minulosti sa najviac tabaku pestovalo v Severnej Amerike. V roku 2005 najviac tabaku vyprodukovala Čína (2,51 mil. ton), ďalej Brazília (0,88 mil. ton), India (0,60 mil. ton), Spojené štáty (0,29 mil. ton) a Indonézia (0,14 mil. ton). Celkovo sa vo svete v tom roku vyprodukovalo 6,38 mil. ton tabaku .
Ján Halaj

Životopis

Po rozpade Rakúsko-Uhorska sa jeho rodičia vrátili do ich rodnej dediny v dnešnom Slovesnsku - do Voznice.
Štúdium na Učiteľskom ústave v Lučenci absolvoval roku 1934, na Pedagogickej fakulte UK v Bratislave roku 1949, na Prírodovedeckej fakulte Vysokej školy pedagogickej v Bratislave roku 1955, roku 1974 CSc. Pôsobil na viacerých školách, od roku 1965 na Pedagogickej fakulte v Banskej Bystrici. Venoval sa výchove detí, mládeže i dospelých. Autor viacerých prác z oblasti pedagogiky, štúdií a článkov z oblasti hudby, ochrany životného prostredia. Dlhoročný dirigent Robotníckeho spevokolu vo Zvolene.
Animácia (cestovný ruch)

Animácia voľného času alebo len animácia je samostatný odbor cestovného ruchu zaoberajúci sa organizáciou voľného času resp. voľnočasových aktivít pre dovolenkárov, ktorí prechodne pobývajú v strediskách cestovného ruchu a turistických destináciách.
Základnou funkciou animácie voľného času je zabezpečiť pre turistov aktívnu zábavu a plnohodnotné využitie voľného času počas ich pobytu v danom mieste. Najčastejšie je realizovaná vo forme animačného programu, ktorého súčasťou sú športové aktivity, umenie (divadlo, hudba, tanec) a animačné aktivity pre deti.
Marnes

Poloha

Obec má rozlohu 17,19 km². Najvyšší bod je položený 110 m n. m. a najnižší bod 58 m n. m.

Obyvateľstvo

Počet obyvateľov obce je 242 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Mars Pathfinder

Pristátie na Marse

Počas zostupu sa používal tepelný štít a veľký brzdiaci padák. Výškový radar zisťoval vzdialenosť od povrchu a na ďalšie spomalenie boli použité brzdiace rakety a nakoniec sa 8 sekúnd pred dopadom nafúklo 24 vzdušných vakov a obalili celú sondu, nasledovalo niekoľko odskokov.
Potom čo boli vypustené vzduchové vaky, roztvorili sa slnečné panely. Pretože sonda pristála v noci, muselo sa počkať na východ Slnka. Miesto pristátia malo súradnice 19,30° severnej šírky a 33,52° západnej dĺžky a nachádza sa v panve Ares Vallis, 19 kilometrov juhozápadne od stredu pristávacej elipsy. Počas prvého dňa urobil Pathfinder prvé obrázky svojho okolia a meteorologické merania. Zistilo sa, že jeden vzdušný vak sa nevypustil úplne a mohol by brániť vozidlu zísť z rampy. Problém bol vyriešený a vozidlo s oneskorením zišlo z rampy.

Sojourner

Sojourner zišiel z rampy druhý solárny deň (sol). Počas ďalších solov sa vozidlo priblížilo ku kameňom, ktoré inžinieri pomenovali menami ako „Barnacle Bill“, „Yogi“ a „Scooby Doo“. Sojouner zisťoval z akých prvkov sa skladajú kamene a marťanská pôda, zatiaľ čo materská sonda Pathfinder snímala obrázky vozidla a priľahlého okolia.
Sojourner bolo šesťkolesové vozidlo dlhé 65 cm, široké 48 cm, vysoké 30 cm a vážilo 10,6 kg, dalo by sa prirovnať ku ťažšej mikrovlnnej rúre. Pohyboval sa rýchlosťou 1 cm/s, prešiel takmer 80 m okolo sondy Pathfinder a nevzdialil sa od nej na viac ako 8 m. Sojouner počas 83 dní misie preniesol prostredníctvom povrchového modulu Pathfinder 550 snímok a 16 chemických analýz vzoriek.

Analýza kameňov

Prvý bol preskúmaný kameň „Barnacle Bill“ počas 3. sola. Používal sa alfa-protónový a röntgenový spektrometer (Alpha Proton X-ray Spectrometer – (APXS)), ktorý potreboval 10 hodín na úplné preskúmanie vzorky. Spektrometer bol schopný zistiť prítomnosť okrem vodíka väčšiny prvkov, pokiaľ ich koncentrácia bola vyššia ako 0,1 %.

Koniec misie

Aj keď proklamovaná životnosť vozidla bola jeden týždeň a povrchového modulu mesiac, obidve časti ju prekonali 12-krát, respektíve 3-krát. Posledná komunikácia so sondou Pathfinder prebehla 27. septembra 1997. Počas októbra sa pravdepodobne podarilo zachytiť slabý signál nosnej frekvencie, ale to už neposkytovalo vedecké dáta. V marci 1998 bola misia oficiálne ukončená.
Ján Kohuth

Životopis

Študoval na gymnáziu v Banskej Bystrici, teológiu na univerzite vo Viedni, 1876 vysvätený za kňaza. Kaplán na Starých Horách, od 1877 profesor teológie a prefekt seminára, od 1898 farár v Banskej Bystrici. Roku 1919 gen. vikár, 1921 protonotár a banskobystrický kanonik. Písal kultúrnohistorické a osvetové články do Katolíckych novín, Kazateľa, Tovaryšstva. Autor príspevkov o Oravskej Slanici o slovenskom cirkevno-literárnom spolku na budapeštianskom seminári.
Roj (letecká jednotka)

Roj je označenie pre skupinu alebo formáciu vojenských lietadiel. V prvej polovici 20. storočia išlo spravidla o trojicu strojov letiacich v šípkovom tvare, ale na základe skúseností z druhej svetovej vojny, kedy sa stretli napríklad nepružné formácie tesných trojíc RAF s nemeckými rojmi štyroch lietadiel, väčšina letectiev postupne prijala koncepciu rojov so 4 lietadlami, tvorených dvoma dvojicami vo voľnejšej formácii.

História

V 30. rokoch bolo vo vzdušných silách väčšiny štátov (vrátane česko-slovenského letectva) bežné lietanie v trojiciach, zovretých formáciách lietadiel, väčšinou v tvare obráteného písmena V. Uprostred mierne vpredu letel veliteľ, ktorého po oboch stranách mierne vzadu nasledovali jeho „čísla“.
Túto taktickú formáciu používala aj nemecká Luftwaffe, kde bola známa ako Kette (v preklade: reťaz, rad či kŕdeľ). Trojica strojov letiacich v tvare písmena V sa nazývala Kettenkeil, zatiaľ čo tri lietadlá stupňovito vpravo či vľavo vedľa seba boli známe ako Kettenreihe rechts, resp. Kettenreihe links.
Expedičná jednotka Luftwaffe v španielskej občianskej vojne, tzv. Légia Kondor, ale pri nasadení svojich vtedy najmodernejších stíhacích lietadiel Messerschmitt Bf 109 prišla s novou taktikou, ktorej zástancom a priekopníkom bol predovšetkým Werner Mölders. Nemecké stíhačky začali lietať vo dvojiciach zvaných Rotte (nemecký výraz pre najmenšiu vojenskú jednotku), ktoré boli zvyčajne súčasťou štvorčlenných formácií nazývaných Schwarm (v preklade: roj).
Dva lietadlá vo formácii Rotte leteli vedľa seba vo vzdialenosti asi 200 metrov, čo pilotom (veliteľovi a jeho číslu) umožnilo vzájomné pokrytie slepých uhlov za a pod lietadlom. V prípade napadnutia jedného člena formácie ho mohol jeho kolega varovať. Napadnutý potom točil smerom od svojho spolubojovníka. Pokiaľ ho nepriateľ nasledoval, vystavil sa útoku druhého člena formácie, ktorý sa mu dostal „za chvost“ či „na šiestu hodinu“. Túto základnú taktiku dvojčlenných formácií dodnes používajú piloti moderných prúdových strojov.
Základom organizačnej štruktúry stíhacích jednotiek Luftwaffe počas druhej svetovej vojny boli letky (Staffel) s 12 lietadlami, ktoré sa v boji delili na menšie taktické jednotky (roje a dvojice). Letky nemeckých dvojmotorových bombardérov (napr. Heinkel He 111 alebo Dornier Do 17) či strmhlavých bombardérov Junkers Ju 87 však na rozdiel od stíhacích jednotiek naďalej lietali v trojčlenných rojoch Kette.
Royal Air Force zaviedla ako odpoveď na nemecký Schwarm namiesto doterajšej trojice (Section – roj; útvar tvorený dvoma trojicami sa nazýval Flight – letka) formáciu zvanú Finger-four („štyri prsty“), čo bol útvar štyroch lietadiel (Flight). Rôzne obdoby formácií Schwarm a Finger-four sa používajú aj v modernom vzdušnom boji.
Forma vlády

Forma vlády je jednou z troch základných zložiek formy štátu.
Z inštitucionálneho hľadiska vyjadruje štruktúru najvyšších štátnych orgánov, spôsob ich kreácie a vzájomné vzťahy medzi jednotlivými štátnymi orgánmi. Charakteristiku formy vlády jednotlivých štátov nachádzame v ústave.

Monarchistické formy vlády

Kľúčovým pojmom je monarcha a od jeho postavenia sa odvíjajú hlavné znaky, ktoré monarchiu odlišujú od republiky.
Monarcha je hlavou štátu, pričom môže niesť rôzne pomenovania (kráľ, kráľovná, cisár, cisárovná, cár, faraón, šach, sultán). Jeho postavenie je privilegované, stojí nad občanmi, niekedy dokonca i nad zákonmi. Je nositeľom suverenity. Za výkon svojej funkcie nie je zodpovedný.
Post monarchu môže byť dedičný alebo v prípade teokratickej monarchie volený. Spravidla však býva doživotný.
Mólos (syn Area)

Mólos (starogr. Μῶλος – Mólos) je v gréckej mytológii syn boha vojny Area a jeho milenky Démoniky.
Antický autor Apollodoros uvádza, že Mólos bol syn Agénorovej dcéry Démoniky a boha vojny Area, ktorí okrem neho splodili aj synov, Euéna, Pyla a Thestia.
Ostalb

Geografia

Okres leží vo východnej časti pohoria Švábska Jura (Schwabische Alb). Cez okres pretekajú rieky Rems, Jagst a Kocher, všetky sú prítokmi rieky Neckar.
Vákuová mamotómia

Vákuová mamotómia je osobitný typ biopsie mliečnej žľazy.
Tento lekársky výkon pozostáva s presného stereotaktického zacielenia patologického ložiska v prsníku pomocou mamografie v príslušných rovinách alebo USG. Následne sa pri lokálnom znecitlivení do ložiska zavádza hrubšia bioptická ihla, do ktorej je vákuom nasaté a následne odsaté patologické tkanivo. Výhodou tohto postupu je to, že ihla môže zostať zavedená v ložisku a z daného miesta odobrať podstatne väčšie množstvo tkaniva ako pri klasickej biopsii, niekedy dokonca odstrániť celé podozrivé ložisko. Navyše materiálu je dostatočné množstvo i na podrobnejšie imunohistochemické vyšetrenia.
Ján Harvát

Životopis

V roku 1931 – 1936 vychodil ľud. školu, 1936 – 1939 meštiansku školu, 1939 – 1941 banícku školu v Zwartbergu (Belgicko), 1959 – 1962 študoval va Vysokej škole politickej pri ÚV KSČ v Prahe. V roku 1941 – 1944 robotník, resp. chemický laborant v rafinérii v Dubovej, skladník v Aši, pracovník odd. priemyslu ÚV KSS v Bratislave, KV KSS v Prešove, od 1964 tajomník Stredoslov. KV KSS v Banskej Bystrici, 1964 – 1971 poslanec SNR. V roku 1930 – 1941 žil s rodičmi v Limburskej uhoľnej oblasti v Belgicku, kde sa zúčastňoval na práci krajanských organizácií. Roku 1944 účastník protifašistického odboja, príslušník partizánskej brigády Jánošík, zajatý, do 1945 väznený v Neumünsteri v Nemecku. Nositeľ viacerých vyznamenaní.